След оттеглянето на противника пътят към Ниш за бригадата е открит. На 13 октомври са формирани две бойни групи от бригадата: група Диков – с 1-ва бронирана дружина, едно артилерийско отделение, една преносима дружина и една 75-mm бронеизтребителна рота, и група Мутафов с 2-ра бронирана дружина. На 14 октомври двете групи са насочени към град Прокупле и село Мрамор, където участват в боевете с изтегляща се колона на 7-а СС доброволческа планинска дивизия „Принц Ойген“. На 15 и 18 октомври се водят тежки боеве за гр. Прокупле, който е овладян на 16 октомври, и гр. Куршумлия, който след тежки нощни боеве е овладян на 17 октомври. На 21 октомври 9-а рота, която е придадена на 4-та пехотна дивизия, без успех атакува височините около с. Мердаре, където е унищожена машината на командира на ротата поручик Виниций Петров. На 3 ноември в рамките на Косовската настъпателна операция бронираният полк овладява в Подуево, като губи два танка в боевете. След сражението полкът е изтеглен в Куршумлийски бани, където почива до 16 ноември.